b'\n_START_ARTICLE_\nPetelinji zajtrk (film)\n_START_SECTION_\nVsebina\n_START_PARAGRAPH_\nDavid Slavinec, poznan tudi kot \xc4\x90uro, je mlad avtomehanik iz Maribora, ki je odpu\xc5\xa1\xc4\x8den kot prese\xc5\xbeni delavec. Njegov \xc5\xa1ef mu ob odhodu priskrbi novo delo pri njegovem znancu v Gornji Radgoni Pi\xc5\xa1tiju Gaja\xc5\xa1u._NEWLINE_\xc4\x90uro izkoristi ponudbo in odide h Gaja\xc5\xa1u, za katerega se izka\xc5\xbee, da je kljub nekoliko tr\xc5\xa1emu zna\xc4\x8daju dobrosr\xc4\x8den in tudi nekoliko naiven, pogosto pa rad govori o \xc5\xbeivljenju v biv\xc5\xa1i Jugoslaviji, kjer je bil po njegovem mnenju navaden \xc4\x8dlovek in delavec bolje cenjen. Gaja\xc5\xa1a pogosto obi\xc5\xa1\xc4\x8dejo prijatelji, s katerimi igra karte in razpravlja o dogodkih, ki se dogajajo okoli njih._NEWLINE_Nekega dne Gaja\xc5\xa1a obi\xc5\xa1\xc4\x8de Cveto, poznan tudi kot Lepec, ki je lastnik bli\xc5\xbenjega no\xc4\x8dnega lokala. Od Gaja\xc5\xa1a \xc5\xbeeli popravilo \xc5\xbeeninega avtomobila. Gaja\xc5\xa1 privoli v popravilo, \xc4\x8deprav mu Lepec v preteklosti ve\xc4\x8dkrat ni \xc5\xbeelel pla\xc4\x8dati ra\xc4\x8duna za opravljeno delo, temve\xc4\x8d mu je raje vra\xc4\x8dal v drobnih uslugah. _NEWLINE_\xc4\x90uro spozna tudi Lep\xc4\x8devo \xc5\xbeeno Bronjo, ki ga nekega dne prosi, naj jo pelje v Avstrijo po zdravila za prijateljico. \xc4\x90uro in Bronja se za\xc4\x8dneta sre\xc4\x8devati in Bronja ob priliki pove, da v zakonu ni sre\xc4\x8dna in da so bila zdravila iz Avstrije v resnici namenjena zdravljenju njene depresije. \xc4\x90uro in Bronja kmalu za\xc4\x8dneta razmerje, kar Gaja\xc5\xa1 po naklju\xc4\x8dju odkrije, vendar tega ne razkrije Lepcu, ki pa po odkritju \xc4\x90urovega v\xc5\xbeigalnika v svoji spalnici za\xc4\x8dne sumiti na \xc5\xbeenino nezvestobo._NEWLINE_Gaja\xc5\xa1 medtem sanjari o popularni hrva\xc5\xa1ki pevki Severini, ki nastopa v mestu. Ko mu Lepec ponovno pripelje po\xc5\xa1kodovan avtomobil, Gaja\xc5\xa1 zahteva, da mu tokrat pla\xc4\x8da. Lepec res prinese del denarja, namesto preostanka pa mu obljubi, da bo k njemu na ve\xc4\x8derjo pripeljal Severino. Severina pozno zve\xc4\x8der res pride na ve\xc4\x8derjo._NEWLINE_Naslednji dan Gaja\xc5\xa1 navdu\xc5\xa1eno pove \xc4\x90uru, da si je s Severino privo\xc5\xa1\xc4\x8dil jutranji seks (petelinji zajtrk), vendar ga \xc4\x90uro razo\xc4\x8dara s krutim odkritjem, da ni \xc5\xa1lo za pravo Severino. Lepec je v resnici najel prostitutko, ki je bila zelo podobna Severini, da bi si malo privo\xc5\xa1\xc4\x8dil Gaja\xc5\xa1a. Lepec se kmalu pojavi in po naklju\xc4\x8dju opazi tudi obesek, ki ga je Bronja dala \xc4\x90uru, s \xc4\x8dimer odkrije njuno razmerje. Razo\xc4\x8darani Gaja\xc5\xa1 vzame pi\xc5\xa1tolo in Lepca ustreli ter pristane v zaporu._NEWLINE_\xc4\x90uro \xc4\x8dez \xc4\x8das obi\xc5\xa1\xc4\x8de Gaja\xc5\xa1a v zaporu, kjer mu ta naro\xc4\x8di, naj v njegovi odsotnosti prevzame avtomehani\xc4\x8dno delavnico in zanjo vzorno skrbi. Tam se mu pridru\xc5\xbei tudi Bronja s h\xc4\x8derko.\n_START_SECTION_\nGlasba v filmu\n_START_PARAGRAPH_\nV filmu se pojavi hrva\xc5\xa1ka pevka Severina, ki s pesmijo skladatelja Sa\xc5\xa1e Lo\xc5\xa1i\xc4\x87a Gardelin popestri film in mu s svojo prisotnostjo pomaga do ve\xc4\x8dje gledanosti. Za pesem je posnela tudi videospot z izrezki iz filma.'